b'\n_START_ARTICLE_\nWilly Heinz\n_START_PARAGRAPH_\nWilly Heinz (oik. Wilhelm "Willy" Hussmann, 1. tammikuuta 1895 Osterfeld \xe2\x80\x93 8. huhtikuuta 1918 Kymi) oli Suomen sis\xc3\xa4llissotaan osasto Brandensteinin joukoissa osallistunut saksalainen 14. J\xc3\xa4\xc3\xa4k\xc3\xa4rirykmentin sotilas, joka kaatui huhtikuussa 1918 nykyisen Kotkan alueella Kyminlinnassa k\xc3\xa4ydyss\xc3\xa4 taistelussa. Oikealta nimelt\xc3\xa4\xc3\xa4n h\xc3\xa4n oli Wilhelm Hussmann, jota my\xc3\xb6s Suomen sotasurmat -tietokanta k\xc3\xa4ytt\xc3\xa4\xc3\xa4, mutta h\xc3\xa4net on haudattu Kotkan vanhalle hautausmaalle nimell\xc3\xa4 Willy Heinz. Hautajaisista kirjoittanut Hufvudstadsbladet puolestaan kertoi haudatuksi tulleen sotilaan nimelt\xc3\xa4 Heinz Lauf. H\xc3\xa4nen hautansa sijaitsee l\xc3\xa4hell\xc3\xa4 hautausmaan p\xc3\xa4\xc3\xa4porttia._NEWLINE_Heinz kuoli Kyminlinnassa punaisten tulitukseen yritt\xc3\xa4ess\xc3\xa4\xc3\xa4n pystytt\xc3\xa4\xc3\xa4 konekiv\xc3\xa4\xc3\xa4ri\xc3\xa4 linnoituksen vallille. Taistelun tauottua punaiset hautasivat h\xc3\xa4net Kotkan vanhalle hautausmaalle Korelan Metsolaan. Sodan p\xc3\xa4\xc3\xa4ttymisen j\xc3\xa4lkeen Heinzille j\xc3\xa4rjestettiin toukokuussa uudet hautajaiset, jossa Hufvudstadsbladetin mukaan oli paikalla nelisenkymment\xc3\xa4 saksalaissotilasta sek\xc3\xa4 suuri joukko kaupunkilaisia._NEWLINE_My\xc3\xb6hemmin Willy Heinz on tullut tunnetuksi erityisesti Veikko Lavin pasifistisesta laulusta Balladi Willy Heinzista. Ensimm\xc3\xa4isen kipin\xc3\xa4n siihen Lavi kertoi saaneensa jo lapsuudessaan k\xc3\xa4ydess\xc3\xa4\xc3\xa4n ennen h\xc3\xa4nen syntym\xc3\xa4\xc3\xa4ns\xc3\xa4 kuolleen sisarensa haudalla, joka sijaitsi Willy Heinzin haudan vieress\xc3\xa4. Lavin kertoman mukaan Willy Heinzin hauta oli hoitamaton ja sen p\xc3\xa4\xc3\xa4lle oli usein heitelty roskia. Lopullinen sys\xc3\xa4ys laulun kirjoittamiseen Laville tuli h\xc3\xa4nen luettuaan 1960-luvun lopulla kuvauksen Kyminlinnan taistelusta: "Balladi h\xc3\xa4nest\xc3\xa4 liukuu l\xc3\xa4pi koko sotilaallisen hierarkian alkaen keisarista alimpaan pelinappulaan, t\xc3\xa4h\xc3\xa4n nuoreen sotilaaseen. H\xc3\xa4n tuskin tiesi, miksi oli joutunut vieraaseen maahan. H\xc3\xa4n oli sodassa viattomin, mutta sai maksaa korkeimman hinnan. Muistan my\xc3\xb6s lapsena miettineeni, kaipasiko kukaan t\xc3\xa4t\xc3\xa4 poikaa." Laulun ensimm\xc3\xa4isen version Lavi levytti vuonna 1974 marssimaisena ja toisen, enemm\xc3\xa4n balladin omaisen, seuraavalla albumillaan vuonna 1976. Kappale on mukana my\xc3\xb6s Lavin kansalaissotaa k\xc3\xa4sittelevien laulujen kokoelmassa Punaiset ja valkoiset (1980), jossa sen esitt\xc3\xa4\xc3\xa4 Sinikka Sokka.'